ET Euroopa Liidu Teataja C 160/15

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 160/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„CIPOLLA ROSSA DI TROPEA CALABRIA”

EÜ nr: IT/PGI/005/0369/20.9.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: QTC3@politicheagricole.it

2. Rühm:

Nimi: Accademia tutela Cipolla Rossa di Tropea Aadress: Via Provinciale — Santa Domenica I-89865 Ricadi (VV) Tel: (39) 0963 66 95 23 Faks: (39) 0963 66 95 23 E-post: — Liikmed: tootjad/töötlejad ( X ) muud ( )

1. Toote tüüp:

Rühm 1.6: Puu- ja köögiviljad ning teraviljad, värsked ja töödeldud

3. Spetsifikaat

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Cipolla Rossa di Tropea Calabria”

4.2. Kirjeldus: Kaitstud geograafiline tähisega (KGT) „Cipolla Rossa di Tropea Calabria” märgistatakse hariliku sibula (Allium cepa L.) järgmistesse ökotüüpidesse kuuluvaid mugulaid, millel on iseloomulik kuju ning mis moodustuvad varakult:

'Tondo Piatta' — varajane sort;

'Mezza campana' — keskvarajane sort;

'Allungata' — hiline sort.

Eristada võib kolme liiki sibulat.

Cipollotto (pärlsibul)

— Värvus: valkjast roosaka või violettpunaseni.

— Lõhn: magus, mahe.

— Suurus: ELi normides ettenähtule vastav.

Cipolla da consumo fresco (vahetuks tarbimiseks mõeldud värske sibul)

— Värvus: valkjast roosa või violettpunaseni.

— Lõhn: magus ja mahe.

— Suurus: ELi normides ettenähtule vastav.

Cipolla da serbo (kuivatamiseks mõeldud sibul):

— Värvus: valkjast violettpunaseni.

— Lõhn: magus ja mahe.

— Suurus: ELi normides ettenähtule vastav.

4.3. Geograafiline piirkond: Kaitstud geograafilise tähisega „Cipolla Rossa di Tropea Calabria” söögisibula tootmispiirkond hõlmab tervikuna või osaliselt allpool osutatud maa-alasid Calabria maakonna järgmistes kommuunides.

Cosenza provints: osa Fiumefreddo, Longobardi, Serra d'Aiello, Belmonte ja Amantea kommuunidest;

Catanzaro provints: osa Nocera Terinese, Falerna, Gizzeria, Lamezia Terme ja Curinga kommuunidest;

Vibo Valentia provints: osa Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo ja Nicotera kommuunidest;

4.4. Päritolutõend: Geograafilise tähise kaitsmiseks on töötatud välja sertifitseerimissüsteem, mille abil on samaaegselt tagatud ka kõikide tootmistsüklite jälgitavus. Lisaks on söögisibula „Cipolla Rossa di Tropea Calabria” tootjad ja töötlejad ning maatükid, millel sibulat kasvatatakse, kantud kontrolliasutuse hallatavatesse registritesse.

4.5. Valmistamismeetod: Tootmisprotsess on kokkuvõetult järgmine. Söögisibul „Cipolla Rossa di Tropea Calabria” külvatakse alates augustist. Külv sõltub maapinnast ja külvimeetodist, taimede vahe reas on ligikaudu 4–20 cm ning ridade vahe 10–22 cm, andes keskmiseks tiheduseks 25 000 kuni 900 000 taime hektari kohta, seda viimast juhul, kui igas kasvukohas kasvab neli sibulamugulat. Tavapäraste põlluharimisoperatsioonide hulka kuulub kastmine lähtuvalt sademete hulgast. Pärast pärlsibula (cipollotti) mugulate koristamist eemaldatakse mullaga kaetud pealmised soomused, lõigatakse pealsed, jättes need 40 cm pikkusteks, ning asetatakse kimpuseotud mugulad restidele. Vahetuks tarbimiseks mõeldud värsketel sibulamugulatel (cipolla da consumo fresco) eemaldatakse samuti soomused ning lõigatakse vajadusel pealsed, jättes need 60 cm pikkuseks. Seejärel seotakse sibulad 5–8 kg raskustesse kimpudesse ning asetatakse restidele või korvidesse. Kuivatamiseks mõeldud sibula (cipolla da serbo) mugulad kogutakse põllule aunadesse, kaetakse pealsetega ja jäetakse 8–15 päevaks kuivama, mille tulemusel mugulad muutuvad tihkeks, kõvaks ja värvilt erkpunaseks. Juba kuivanud mugulate soomused võib eemaldada või mugulad pealsete abil kokku põimida.

Ettevõtjad, kes kavatsevad hakata tootma kaitstud geograafilise tähisega „Cipolla Rossa di Tropea Calabria” söögisibulat, peavad ELile esitatud sertifikaadi nõuetest täpselt kinni pidama. Toote jälgitavuse tagamiseks ja kontrolliks ning selle kvaliteedi tagamiseks tuleb sibulad pakendada punktis 4.3 osutatud piirkonnas.

4.6. Seos piirkonnaga: KGT „Cipolla Rossa di Tropea Calabria” registreerimistaotluste põhjenduseks on toote tuntus ja kuulsus, mis on saavutatud muu hulgas tänu erinevatele tooteedendusalgatustele, millest annavad tunnistust ka ajaloolised ja bibliograafilised viited.

„Cipolla Rossa di Tropea Calabria” on tuntud oma iseloomulike kvaliteedi ja organoleptiliste omaduste poolest — mugulad on mahedad, magusad, hästi seeditavad ning sisaldavad väga vähesel hulgal sulfaate, mis muudaksid sibulad kibedaks ja kirbeks ning raskesti seeditavaks. Tänu nimetatud omadustele võib söögisibulat „Cipolla Rossa di Tropea Calabria” tarvitada toorelt suuremates kogustes kui tavalist sibulat.

Erinevates ajaloolistes ja bibliograafilistes allikates on märgitud, et sibulat hakati Vahemere piirkonnas ja Calabrias kasvatama Kreeka ja Foiniikia vallutuste vahepealsel ajajärgul. Keskajal ja renessansiperioodil oli sibul kõrgelt hinnatud kui peamine kohalik toidus ning majandussaadus, mida kasutati vahetuskaubana, müüdi ja eksporditi meritsi Tuneesiasse, Alžeeriasse ja Kreekasse. Mitmed 18. ja 19. sajandil Calabrias viibinud maailmarändurid, kes külastasid Pizzo ja Tropea vahele jäävat Türreeni mere rannikut, on jätnud kirjalikke ülestähendusi Cipolle rosse ehk punase sibula asulatest. Sibul on alati kuulunud kohalike põllumeeste toidulauale ja kohalike toodete nimekirja. Calabrias 1905. aastal rännanud ja Tropead külastanud doktor Albertit üllatas kohalike elanike vaesus ja asjaolu, et nende söögiks oli ainult sibul. 20. sajandi algusaastatel mindi Tropea sibulakasvatuses üle väikestelt perekondlikelt aialappidelt ja juurviljaaedadelt tõhusama tootlikkusega suurpõllundusele. 1929. aastal ehitatud Valle Ruffa veejuhe võimaldas niisutamist, suuremaid põlde ja tõhusamat tootlikkust. Bourbonide dünastia valitsemisajal levis toode eriti hästi, jõudis ka Põhja-Euroopa turgudele ning muutus lühikese ajaga taganõutud ja hinnatud kaubaks, nagu kirjutatakse uurimuses Studi sulla Calabria — 1901, milles viidatakse ka mugulate kujule ja Calabria pikergustele punastele sibulatele. Esimesi korrapäraseid statistilisi andmeid Calabria sibulate kohta võib leida põllumajandusentsüklopeedias Enciclopedia agraria Reda (1936-39). Sibulatele üleriigilist kuulsust toonud ja asjaomasele piirkonnale ajaloolist ja kultuurilist väärtust lisanud toote ainulaadse eripära tõttu — mida veel tänapäevalgi võib kohata põllumajandustegevuses, toiduvalmistamises, igapäevases keeles ja rahvakultuuriüritustel — esineb turul ka toote jäljendamist ja nimetuse võltsimist.

Söögisibul „Cipolla Rossa di Tropea Calabria” kasvab liivasel või kergelt liivasel savi või lubjarikkal pinnasel rannikupiirkonnas või jõgede ja mägijõgede ümbruses, milles sisalduv kruus ei ole takistuseks sibulamugulate kasvule ja arengule. Rannikualad on väga sobivad vahetuks tarbimiseks mõeldud varajase sibula kasvatamiseks. Sisemaal asuvad põllud oma raskemate savi- ja lubjarikaste muldadega sobivad hästi kuivatamiseks mõeldud sibulate kasvatamiseks. Nagu minevikus, on punane sibul tänapäevalgi omal kohal nii perekondlikel maalappidel kui põllumajandusmaastikku üldpilti kujundavatel suurtel põldudel, seda kasutatakse toiduvalmistamises, kohalikes roogades ning traditsioonilistes retseptides.

Selle kogu maailmas hästi tuntud ja oma valdkonnas ainulaadse toote kõrge kvaliteedi saavutamisele aitavad kaasa ka määratletud piirkonna pinnase- ja ilmastikutingimused.

4.7. Kontrolliasutus:

Nimi: Associazione Italiana Agricoltura Biologica (A.I.A.B.) Aadress: via Piave, 14 I-00187 Roma Tel: — Faks: — E-post: —

4.8. Märgistus: Tarbimisse antavad KGTga „Cipolla Rossa di Tropea Calabria” märgistatud sibulamugulad peavad olema pakendatud järgmiste nõuete kohaselt: pärlsibulad (cipollotti) peavad olema pakendatud kimpuseotult papp-, plastik- või puitkarpidesse, olles nii ka müügivalmis; värskeks kasutuseks mõeldud sibulad (cipolla da consumo fresco) peavad olema seotud 5–8 kg raskustesse kimpudesse ning asetatud restidele või korvidesse; kuivatamiseks mõeldud sibulaid (cipolla da serbo) võib müüa erineva kaaluga, kuid kuni 25 kg raskuste kogustena, mis on müügil kottides või restidel. Olenemata läbimõõdust peab kimbus olema vähemalt kuus mugulat ning samalaadsete pakendite puhul peab sibulate hulk ja kaal olema ühetaoline. Konteineritel peavad olema märgitud sõnad „Cipolla Rossa di Tropea Calabria” I.G.P, lisaks sellele toote tüübi täpsustus „cipollotto”, „cipolla da consumo fresco”, „cipolla da serbo” ning logo. Konteineritel peab olema märgitud ka toote tootja ja pakendaja nimi, ärinimi ja aadress ning kauba esialgne netokaal. Logol on kujutatud Tropea kalju, millel kõrgub benediktiini Santa Maria dell'Isola kabel. Logo üksikasjad on esitatud tootespetsifikaadis.

Tooteid, mille valmistamisel on kasutatud KGTga „Cipolla Rossa di Tropea Calabria” märgistatud sibulaid, võib pärast valmistus- ja töötlemisprotsesse turustada pakendites, mis sisaldavad viidet sellele kaitstud geograafilisele tähisele ilma ühenduse logota, tingimusel et

kaitstud geograafilise tähisega toode, mis on sellisena kinnitatud, on vastavas kaubakategoorias ainulaadne;

kaitstud geograafilise tähisega toote kasutajad on saanud loa intellektuaalomandi õiguse valdajatelt, kes on õigused omandanud kaitstud geograafilise tähise registreerimisega ja kes kuuluvad põllumajandus- ja metsandusministeeriumi poolt tunnustatud ühendusse. Nimetatud ühendus sisestab kasutajad ka eriregistritesse ja teostab järelevalvet kaitstud geograafilise tähise nõuetekohase kasutamise üle. Tunnustatud ühenduse puudumisel täidab eespool kirjeldatud ülesandeid põllumajandus- ja metsandusministeerium kui määruse (EÜ) nr 510/2006 rakendamise eest vastutav riigiasutus.

Kui tootes ei kasutata ainult kaitstud geograafilise tähisega toodet, võib tähisega tootele kehtivate eeskirjade kohaselt viidata kui toote või töödeldud toote koostisosale.

(1) ELT L 93, 31.3.2006, lk 12.